钦定古今图书集成/历象汇编/乾象典/第088卷 > 性理会通 > 《中书门下贺雪表》常衮
## 钦定古今图书集成/历象汇编/乾象典/第088卷 > 性理会通 > 《中书门下贺雪表》常衮

臣子仪等言：“臣闻圣人昭事以奉时，乾道下济以成
物。伏惟宝应元圣文武皇帝陛下勤劳庶政，忧济万
邦，念生灵之未康，虑兵食之不足，恭默寅畏，斋于穆
清，减膳撤乐，以祈元造。天人合应，雨雪呈祥。在登台
视朔之辰，飘洒盈尺；俯献岁发生之节，飞舞惊春。太
素混成，浩然万里。甲子之瑞，载表于昌期；《春秋》所书”，
亦先于农事。重阴益固，应水泽腹坚之时；积润潜通，
迎土膏脉起之候。灵贶斯在，丰年可知。伫登来麰，不
假祈谷。侍臣相庆，野老同欢。臣谬奉中枢，获睹嘉庆，
无任忭跃之至，谨奉表陈贺以闻。臣子仪等诚欢诚
喜，顿首顿首。